text: Pakken? Den skal leveres i skuret
  30 januar 2013 kl. 07.18
  44.000 sydjyske husstande har tilmeldt sig Modtagerflex. Det betyder, at hvis man ikke er hjemme, fortæller man posten, hvor han kan lægge pakken.
  Er jeg ikke hjemme, så kan du lægge pakken i redskabs-skuret.
  Den besked giver flere og flere sydjyder postvæsenet. Modtagerflex - som det hedder - er blevet udbredt. Postvæsenet mener, at det skyldes e-handlen.
  - Vi ved, at nethandel er populært, bl.a. fordi det er nemt og bekvemt. Med Modtagerflex bliver nethandelen endnu nemmere, fordi man kan erstatte turen til posthuset eller postbutikken med f.eks. et smut ud i skuret, siger Louis Lindholm, chef for Postområde Fyn og Sydjylland.
  Beboere i række- og parcelhuse og landejendomme kan tilmelde sig Modtagerflex via Post Danmarks hjemmeside.
  Ved tilmeldingen vælger man blandt ti forskellige muligheder, hvor på grunden pakkerne skal stilles.
  